Laknau

Laknau arba Lakhnau (, , ) – miestas šiaurės Indijoje Gangos slėnyje, prie Gomatės upės, 516 km į šiaurę nuo Delio; Utar Pradešo valstijos sostinė, įkurta 1528 m. Yra oro uostas, praeina Delio–Kalkutos geležinkelis ir plentas. Tai didelis pramonės centras (tekstilės, metalo, odos gaminių, popieriaus ir celiuliozės, maisto, poligrafijos pramonė) šalyje. Plėtojami tradiciniai amatai – siuvinėjimas, audimas (muslino, brokato), keramikos dirbinių, auksinių ir sidabrinių papuošalų gamyba, medienos, dramblio kaulo raižyba. Javų auginimo regiono prekybos centras.

1921 m. mieste įkurtas Laknau universitetas, taip pat yra Karaliaus Jurgio medicinos universitetas (1911–2002 m. koledžas), muzikos, dailės akademijos, inžinerijos ir technologijų, farmacijos, medicinos ir aromatinių augalų, paleobotanikos, vadybos, toksikologijos, cukranendrių tyrimų institutai, botanikos ir zoologijos sodai.

Laknau – Indijos šiitų islamo religinis centras. Yra daug šiitų kapų liekanų. Bara Imambaros (1784 m.), Šota Imambaros (1837 m.), Asafo ud Daulos rūmai (XVIII a. antra pusė). Prancūzų rokoko stiliaus rūmai, tarp jų – Konstancijos (XVIII a. antra pusė) ir Dilkušos (XIX a. pirma pusė). Kiti žymūs statiniai – Ambedkaro memorialinis parkas. Hazratgandžo turgus, Čarbagho geležinkelio stotis (1914 m., su parku), Huseinabdi laikrodžio bokštas, Vidhan Bhavanas (valstijos vyriausybės rūmai).

 Gyventojai 
Laknau gyventojai kalba daugiausia hindi ir urdu kalbomis. 2011 m. 71,7 % miesto gyventojų buvo hinduistai, 26,4 % – musulmonai, 0,8 % – sikhai, 0,6 % – krikščionys.„C-1 Population By Religious Community“. Government of India, Ministry of Home Affairs.

 Istorija 

Pagal Ramajanos epą, teritoriją, kurioje įsikūręs dabartinis Laknau, savo ištikimam broliui Lakšmanai už karines pergales padovanojo Ajodhjos valdovas Ramčandra; įkurtas miestas iš pradžių buvo vadinamas Lakšmanpuru.

Kita versija teigia, kad miestas pavadintas įtakingos asmenybės Lakhano Ahiro garbei, kuris čia pastatęs tvirtovę Qila Lakhan. Pastarasis pavadinimas palaipsniui tapęs Laknau.

XII a. Laknau atiteko Delio sultonatui, XIV–XV a. – Džaunpuro karalystei, XVI a. – Didžiųjų Mogolų imperijai. Nuo 1755 m. Audho kunigaikštystės, kuri nuo 1764 m. buvo pavaldi Didžiosios Britanijos Ost Indijos bendrovei, sostinė. 1856–1947 m. priklausė Britų Indijai. 1857 m. vienas indų sukilimo prieš britus centrų. Nuo 1950 m. – Utar Pradešo sostinė.

 Šaltiniai 

Kategorija:Milijoniniai miestai
Kategorija:Utar Pradešo miestai